Kaksi vammaispalvelujen yksikköä muuttaa ensi keväänä yhteisiin toimitiloihin Imatralla

Toimintakeskus Imatran Toimis ja työvalmennuskeskus Imatran Pajat muuttavat ensi keväänä yhteisiin tiloihin Imatralla, osoitteeseen Telkänkatu 2. Tavoitteena on päästä muuttamaan uuteen toimitilaan viimeistään huhtikuussa 2025.

Palvelupäällikkö Anne Ikäheimonen vammaispalveluista iloitsee muutosta:

Muuton myötä saamme terveet, turvalliset ja nykyaikaiset tilat asiakkaillemme ja työntekijöillemme.

Anne Ikäheimonen

Vuokrakustannukset yksiköiden osalta tippuvat, koska jatkossa kaksi yksikköä toimii samassa toimitilassa. Imatran Pajojen nykyinen toimitila on irtisanottu.

Tekninen päällikkö Sami Turunen kiittää Imatran kaupunkia yhteistyöstä. Uuden toimitilan remontti valmistunee maaliskuussa.

− Kiitos Imatran kaupungille sujuvasta yhteistyöstä – vammaispalveluille tulee Telkänkadulle hyvin soveltuvat tilat ja Imatran kaupunki saa tyhjillään oleville, hyville tiloille käyttöä.

Imatran Toimiksen päivätoiminta ja Imatran Pajojen työtoiminta jatkuvat muuten entisellään.

Toimintakeskus Imatran Toimis

Järjestää päiväaikaista toimintaa nuorille ja aikuisille vammaispalvelujen asiakkaille arkipäivisin. Asiakkaita käy päivittäin noin 30.

Toiminta on kuntouttavaa ja pitää yllä asiakkaiden omatoimisuutta ja fyysistä kuntoa.

Päivätoiminta on monipuolista. Siihen kuuluu esimerkiksi kokemuksellista musiikkia yksilöllisesti sekä ryhmässä, leipomista, kädentaitoja, ulkoilua ja liikuntaa, erilaisia retkiä mm. teatterit, elokuvat, taidenäyttelyt, erilaiset liikuntatapahtumat mm. liikuntasäpinät, uimahalli ja keilaaminen.

Työvalmennuskeskus Imatran Pajat

Järjestää päiväaikaista työtoimintaa vammaispalvelujen asiakkaille. Työvalmennuskeskus tukee asiakkaiden toimintakykyä ja osallisuutta sekä selvittää asiakkaiden taitoja, toiveita, tuen tarpeita ja mahdollisuuksia työllistyä. Työpajojen toimintaa suunnitellaan viikoittaisissa asiakaspalavereissa yhdessä asiakkaiden kanssa.

Imatran Pajoilla on mahdollisuus toimia:

kiinteistöhuolto- ja remonttityöpajalla

keittiötyöpajalla

käsityö- ja siivoustyöpajalla

Lisätietoja:

Anne Ikäheimonen, palvelupäällikkö, puh 040 053 4711, Anne.Ikaheimonen@ekhva.fi

Sami Turunen, tekninen päällikkö, puh.040 651 1237, sami.turunen@ekhva.fi